馬上口占感梅感事二首  其二
作者：包恢
朝代：宋

paragraphs: 巡歷郡邑間，人若未厭棄。
夾道爭向觀，疑我形孰似。
得之道聽餘，咸謂物吐氣。
老姦與宿贓，神奪而心悸。
預知犯難逃，已多速奔避。
先嘗受其賕，今皆償之既。
非懾使者來，安得自知畏。
予默揆諸心，斯言未深契。
一切氣不美，先儒說有味。
彝倫若盡去，太半爲鬼魅。
禽獸爭食人，殆盈野盈市。
迹其所作爲，殆惡過異類。
不潔食不飽，甚焉官與吏。
慘酷以濟之，甚若豺虎噬。
豈直如得情，哀矜至流涕。
刑法用當窮，根本惕若厲。
豈謂猶有民，能喜使者至。
或鞠躬焚香，或遠送旗幟。
望來漳民情，願留泉民意。
此猶碩果然，不食生可覬。
惟知有罪者，患不速去離。
何啻千百輩，施行纔一二。
自嘆水一杯，孰救炎火熾。
傷心復傷心，竟夕不能寐。